Folketing
2002-04-25

Så vil jeg sige til den socialdemokratiske ordfører og den radikale ordfører, at jeg er glad for de positive bemærkninger, og jeg vil så håbe, at vi kan få afklaret den usikkerhed, der er. Men jeg håber da grundlæggende, at udvalgsarbejdet vil munde ud i, at også Socialdemokratiet og De Radikale støtter den grundlæggende demokratiske tanke, der ligger i det her forslag. Det er, som jeg ser det, grundlæggende en måde at forny og styrke den almene sektor på, og det håber jeg da virkelig også at både den socialdemokratiske og den radikale ordfører vil bakke op om, når vi er færdige med udvalgsarbejdet. Så vil jeg sige til fru Tove Videbæk fra Kristeligt Folkeparti, at ja, man kunne godt forstå det, der foregår, som en form for tvang, men det er jo demokrati, det er jo sådan, demokratiet fungerer. Hvis et flertal af beboerne efter de her meget præcise spilleregler, som ligger i det, beslutter, at de vil administreres af et andet selskab, jamen så er det jo en demokratisk beslutning, som de har truffet.